
ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ՆԱԽԱԳԾԻ 



	1. ՀՀ արդարադատության նախարարություն
	17.04.2026թ.

	
	N /10.2.2/19419-2026

	1. Նախագծի 1-ին հոդվածով նախատեսվում է նոր խմբագրությամբ շարադրել Հարկային օրենսգրքի 147.1-ին հոդվածի 1-ին և 2-րդ մասերը, ընդ որում, հարկ է նկատել, որ քննարկվող հոդվածը բաղկացած է միայն 1-ին և 2-րդ մասերից։ Այսինքն, ըստ էության, նոր խմբագրությամբ շարադրվելու է ողջ հոդվածը, ուստի նշվածի հաշվառմամբ առաջարկվում է հանել մասերի մասով ավելորդ հստակեցումը (նոր խմբագրությամբ շարադրել 147.1-ին հոդվածը):
	Ընդունվել է:
Նախագծում կատարվել է համապատասխան փոփոխություն:

	2. Նախագծի 2-րդ հոդվածի համաձայն՝ Սույն օրենքն ուժի մեջ է մտնում պաշտոնական հրապարակմանը հաջորդող օրվանից և կիրառվում է 2027 թվականի հունվարի 1-ից հետո ոչ առևտրային կազմակերպություններին և զանգվածային լրատվության միջոցներին անհատույց փոխանցված դրամական միջոցների մասով::
Քանի որ օրենքի գործողությունը նախատեսվում է տարածել 2027 թվականի հունվարի 1-ից հետո ոչ առևտրային կազմակերպությունների և զանգվածային լրատվության միջոցներին անհատույց փոխանցված դրամական միջոցների վրա, առաջարկվում է օրենքի ուժի մեջ մտնելու ժամկետ սահմանել հենց 2027 թվականի հունվարի 1-ը:
	Ընդունվել է:
Նախագծի անցումային դրույթը խմբագրվել է և սահմանվել է, որ օրենքն ուժի մեջ է մտնում պաշտոնական հրապարակմանը հաջորդող օրվանից և կիրառվում է 2026 թվականի և դրան հաջորդող հարկային տարիների մասով հաշվարկված և (կամ) վճարված (այդ թվում՝ հարկային գործակալի կողմից) եկամտային հարկի գումարից հասարակական կազմակերպություններին, լրատվական գործունեություն իրականացնող իրավաբանական անձանց (անհատ ձեռնարկատերերի), կամ կուսակցություններին անհատույց փոխանցվող դրամական միջոցների մասով: 

	2. ՀՀ պետական եկամուտների կոմիտե
	22.04.2026թ.

	
	N 01/3-3/24089-2026

	1. «Նախագծի 1-ին հոդվածով օրենսգրքի 147.1-ին հոդվածի 1-ին և 2-րդ մասերը շարադրվում են այլ խմբագրությամբ, որոնց համապատասխան՝ սոցիալական ծախսեր են համարվում նաև ֆիզիկական անձի կողմից ոչ առևտրային կազմակերպություններին կամ զանգվածային լրատվության միջոցներին անհատույց փոխանցված դրամական միջոցները, որոնց շրջանակը, ինպես նաև սոցիալական ծախսերի փաստաթղթավորման կարգը սահմանելու է Կառավարությունը:
Կարծում ենք, որ սոցիալական ծախսերի նոր տեսակների սահմանումը պետք է ուղղված լինի քաղաքացիների կարիքների բավարարմանը, այլ ոչ թե անուղղակիորեն պետության կողմից ֆինանսավորվեն զանգվածային լրատվական միջոցները կամ ոչ առևտրային կազմակերպությունները՝ հաշվի առնելով նաև ոչ առևտրային կազմակերպությունների բազմաբնույթ լինելը։
Վերոգրյալից ելնելով՝ հայտնում ենք, որ ներկայացվող առաջարկի նպատակահարմարությունը հիմնավորման կարիք ունի, քանի որ այն ուղղված չէ քաղաքացիների կարիքների բավարարմանը։
	Ընդունվել է ի գիտություն:
[bookmark: _GoBack]Նախագծով առաջարկվում է նաև նախատեսել, որ հասարակական կազմակերպությունների և լրատվական գործունեություն իրականացնող իրավաբանական անձանց (անհատ ձեռնարկատեր), շրջանակը սահմանում է Կառավարությունը:
Այս առումով, նախատեսվում է Կառավարության որոշմամբ հասարակական կազմակերպությունների և և լրատվական գործունեություն իրականացնող իրավաբանական անձանց (անհատ ձեռնարկատեր) շրջանակը սահմանել այնպես, որպեսզի շահառու համարվեն առավելապես հանրօգուտ և սոցիալական նշանակության աշխատանքներ կատարող կազմակերպությունները։

	2. Միաժամանակ, նախագծով առաջարկվող փոփոխությունների կիրառման վերաբերյալ հայտնում ենք հետևյալը.
Ներկայումս առողջապահության և կրթության ծառայությունների գծով սոցիալական ծախսերի փոխհատուցման նպատակով ծառայություն մատուցողների կողմից դուրս են գրվում համապատասխան հաշվարկային փաստաթղթեր, ինչի հիման վրա փոխհատուցման ենթակա սոցիալական ծախսերն ինքնաշխատ արտացոլվում են հայտարարատու ֆիզիկական անձի եկամտային հարկի հաշվարկում (հայտարարագրում)։ Բացառություն են կազմում միջնակարգ (ընդհանուր, մասնագիտացված, հատուկ) կրթական ծրագրերի շրջանակում դասագրքերի վարձակալության նպատակով կատարված սոցիալական ծախսերը, որոնք ինքնաշխատ լրացվում են եկամտային հարկի հաշվարկում (հայտարարագրում)՝ կրթության պետական կառավարման լիազոր մարմնի կողմից հարկային մարմնին տրամադրված՝ աշակերտների և նրանց ծնողներից մեկի վերաբերյալ տեղեկատվության (անուն, ազգանուն, ՀԾՀ) հիման վրա։
Նախագծով առաջարկվող փոփոխության կիրառման մեխանիզմները պարզ չեն, քանի որ ֆիզիկական անձանց կողմից ոչ առևտրային կազմակերպություններին կամ զանգվածային լրատվության միջոցներին անհատույց կատարված դրամական փոխանցումները որևէ փաստաթղթով չեն փաստաթղթավորվում, ինչն էլ խնդրահարույց է ծրագրային ապահովման տեսանկյունից:
Վերոգրյալից ելնելով՝ հայտնում ենք, որ, նախագծի ընդունման նպատակահարմարության դեպքում, անհրաժեշտ է հստակեցնել նախագծով առաջարկվող փոփոխությունների կիրառման մեխանիզմները՝ անհրաժեշտության դեպքում համապատասխան փոփոխություններ կատարելով ՀՀ հարկային օրենսգրքում։
	Ընդունվել է:
Նախագիծը լրամշակվել է և նախապես առաջարկվող՝ կատարված սոցիալական ծախսի փոխհատուցման ընթացակարգը վերանայվել է: Նախագծի լրամշակված տարբերակով նախատեսվում է, որ համապատասխան կազմակերպությանը ֆիզիկական անձի կողմից փոխանցումը կատարվելու է յուրաքանչյուր հաշվետու տարվա ավարտից հետո եկամտային հարկի հայտարարագիրը ներկայացմամբ։
Միևնույն ժամանակ, հայտնում ենք, որ փոխհատուցման ընթացակարգը կսահմանվի ՀՀ կառավարության 2023 թվականի հունիսի 16-ի թիվ 956-Ն որոշմամբ։

	3. ՀՀ արդարադատության նախարարություն
	01.06.2026թ.

	
	N /27.4.3/27678-2026

	1. Նախագծի Հոդված 1-ով նախատեսվում է, որ՝ «Սոցիալական ծախսեր են համարվում հարկային տարվա ընթացքում ֆիզիկական անձի կողմից /…/ առողջապահության, կրթության և բնակարանային ապահովության գծով ծախսերը, ինչպես նաև ֆիզիկական անձի կողմից ոչ առևտրային կազմակերպություններին կամ զանգվածային լրատվության միջոցներին անհատույց փոխանցված դրամական միջոցները»։ 
Նշված ձևակերպմամբ փաստացի ընդլայնվում է սոցիալական ծախսի ինստիտուտի բովանդակությունը՝ ներառելով ոչ միայն ֆիզիկական անձի կամ նրա ընտանիքի անդամների համար կատարված առողջապահական, կրթական և բնակարանային ապահովության ծախսերը, այլ նաև երրորդ անձանց՝ ոչ առևտրային կազմակերպություններին և զանգվածային լրատվության միջոցներին ուղղված անհատույց փոխանցումները։ Մինչդեռ գործող իրավակարգավորմամբ սոցիալական ծախսերը սահմանվում են որպես՝ «ֆիզիկական անձի՝ իր և իր ընտանիքի անդամների համար … առողջապահության, կրթության և բնակարանային ապահովության գծով ծախսերը»։ Այսինքն՝ գործող իրավակարգավորման տրամաբանությամբ սոցիալական ծախսի ինստիտուտը ուղղակիորեն կապված է բացառապես անձնական կամ ընտանեկան սոցիալական կարիքների բավարարման հետ, մինչդեռ նախագծով առաջարկվող լրացումը դուրս է գալիս այդ տրամաբանությունից և վերաբերում է այլ սուբյեկտների ֆինանսավորման հարաբերություններին։
	Չի ընդունվել:
Նախագծով առաջարկվում է որոշակիորեն փոխել սոցիալական ծախսերի տրամաբանությունը և ուղղակիորեն ու բացառապես անձնական կամ ընտանեկան սոցիալական կարիքների բավարարման նպատակից բացի, կիրառել նաև այլ նպատակներով։
Ընդ որում, հարկ է նկատել, որ նշյալ կազմակերպությունների գործունեության շահառուն նույնպես ֆիզիկական անձինք են, քանի որ հասարակական կազմակերպությունների և  լրատվական գործունեություն իրականացնող իրավաբանական անձանց (անհատական ձեռնարկատեր) կայուն ու շարունակական գործունեությունը կարևոր նշանակություն ունի անկախ քաղաքացիական հասարակության ու ազատ, անկողմնակալ խոսքի զարգացման քաղաքականության տեսանկյունից։

	2. Նախագծի նույն հոդվածի 2-րդ մասով սահմանվում է, որ՝ «սոցիալական ծախսերի տեսակների առանձին ուղղությունները /…/, ինչպես նաև սոցիալական ծախսերի փաստաթղթավորման կարգը սահմանում է Կառավարությունը»։ Նշված կարգավորումը Կառավարությանը վերապահում է լայն հայեցողական լիազորություն՝ որոշելու ինչպես սոցիալական ծախսերի կիրառման շրջանակը, այնպես էլ այն սուբյեկտների շրջանակը, որոնց նկատմամբ այն տարածվելու է, որի կապակցությամբ պետք  է նշենք, որ պարզ չէ թե ինչ չափանիշների հիման վրա պետք է կառավարությունը սահմանի համապատասխան ոչ առևտրային կազմակերպությունների և զանգվածային լրատվության միջոցների ցանկը։
Բացի այդ, նախագծի հիմնավորմամբ չի պարզաբանվում, թե ինչու հենց «ֆիզիկական անձի կողմից ոչ առևտրային կազմակերպություններին կամ զանգվածային լրատվության միջոցներին անհատույց փոխանցված դրամական միջոցները» պետք է դիտարկվեն որպես սոցիալական ծախս։
Այս պայմաններում բացակայում է անհրաժեշտ պատճառահետևանքային կապը՝ անձի սոցիալական կարիք և կատարված ծախսի միջև, ինչի հետևանքով սոցիալական ծախսի ինստիտուտի բովանդակությունը ընդլայնվում է դեպի այլ հարաբերություններ։
	Չի ընդունվել:
Նախ, գործող օրենսդրությամբ նույնպես սահմանված է, որ սոցիալական ծախսերի տեսակների առանձին ուղղությունները, ընտանիքի անդամների շրջանակը և փոխհատուցման առավելագույն չափերը սահմանում է Կառավարությունը: Նախագծով առաջարկվում է նախատեսել, որ Կառավարությունը սահմանում է նաև հասարակական կազմակերպությունների, կուսակցությունների և լրատվական գործունեություն իրականացնող իրավաբանական անձանց (անհատ  ձեռնարկատեր) շրջանակը և դրանց ներկայացվող չափորոշիչները։
Ընդ որում, Կառավարության որոշմամբ չեն սահմանվելու առանձին հասարակական կազմակերպությունների, կուսակցությունների և լրատվական գործունեություն իրականացնող իրավաբանական անձանց (անհատ ձեռնարկատեր) ցանկեր, այլ սահմանվելու են այդ կազմակերպությունների շրջանակը և դրանց ներկայացվող չափորոշիչները։
Ինչ վերաբերում է այն դիտարկմանը, որ բացակայում է անհրաժեշտ պատճառահետևանքային կապը՝ անձի սոցիալական կարիք և կատարված ծախսի միջև, ինչի հետևանքով սոցիալական ծախսի ինստիտուտի բովանդակությունը ընդլայնվում է դեպի այլ հարաբերություններ, ապա ինչպես արդեն նշվեց՝ նախագծով առաջարկվում է որոշակիորեն փոխել սոցիալական ծախսերի տրամաբանությունը և այն կիրառել նաև այլ նպատակներով։

	3. Միաժամանակ հարկ է ընդգծել, որ նախագծի 147.1-րդ հոդվածի 1-ին մասում օգտագործված է «ինչպես նաև» բառերը, իսկ «Նորմատիվ իրավական ակտերի մասին» օրենքի 16-րդ հոդվածի 7-րդ մասի համաձայն՝ «Եթե նորմատիվ իրավական ակտում նշված նորմի կիրառումը պայմանավորված է «ինչպես նաև» բառերով բաժանված պայմաններով, ապա «ինչպես նաև» բառերից հետո շարադրված պայմանները համարվում են նախկին պայմանների հետ չկապված պայմաններ»։
Նշված իրավական դրույթի մեկնաբանությունից հետևում է, որ «ինչպես նաև» արտահայտությամբ առանձնացված դրույթները չեն գտնվում նախորդ մասում նշված պայմանների պատճառահետևանքային կապի մեջ և դիտարկվում են որպես ինքնուրույն կարգավորվող իրավիճակներ։
	Ընդունվել է:
Նախագծի 1-ին հոդվածով խմբագրվող՝ Հարկային օրենսգրքի 147.1-րդ հոդվածի 1-ին մասը խմբագրվել է։

	4. Անդրադառնալով նախագծի հիմնավորմանը՝ հարկ ենք համարում նշել, որ նորմատիվ իրավական ակտի ընդունման հիմնավորման ճիշտ կառուցվածքը և բովանդակությունն ունեն առանցքային նշանակություն, հետևաբար իրավական ակտի հիմնավորման մեջ պետք է ներառել իրավական ակտի ընդունման անհրաժեշտությունը, ընթացիկ իրավիճակը և խնդիրները, տվյալ բնագավառում իրականացվող քաղաքականությունը, կարգավորման նպատակը, բնույթը և ակնկալվող արդյունքը: Այնինչ, տվյալ դեպքում Նախագծին կից ներկայացված հիմնավորումից հնարավոր չէ լիարժեք ձևով գնահատել Նախագծի ընդունման նպատակահարմարությունը, քանի որ բացակայում են ընթացիկ իրավիճակի, խնդիրների, կարգավորման նպատակի և ակնկալվող արդյունքի վերաբերյալ մանրամասն հիմնավորումները, ինչն էական նշանակություն և կարևորություն ունի ներկայացված նախագծի հիմնավորվածությունը լիարժեք ձևով գնահատելու համար:
Բացի այդ, Հայաստանի Հանրապետության սահմանադրական դատարանը, 2014 թվականի դեկտեմբերի 2-ի ՍԴՈ–1176 որոշմամբ անդրադառնալով օրենքների հիմնավորվածությանը, արձանագրել է. «(…) օրենսդրությունն ստատիկ երևույթ չէ, այն կարող է և պետք է ենթարկվի դինամիկ փոփոխության՝ մշտապես կատարելագործվելով տնտեսական զարգացմանը, տեղի ունեցող միջազգային ինտեգրման գործընթացներին, հասարակական հարաբերությունների վերափոխմանն ու մի շարք այլ գործոններին համահունչ։ (…) Միևնույն ժամանակ, սահմանադրական դատարանը կարևորում է օրենսդրական փոփոխությունների գործընթացի կայունությունն ու ներդաշնակությունը, օրենքների փոփոխման հիմնավորվածությունն ու օբյեկտիվ անհրաժեշտությունը, ինչը հնարավորություն է ընձեռում իրավունքի սուբյեկտին իր վարքագիծը համապատասխանեցնել փոփոխվող օրենսդրական նորմերին` թույլ չտալով իրավակիրառ մարմինների կողմից ցուցաբերված սուբյեկտիվիզմի դրսևորում և հայեցողության ընդլայնում։»:
Վերոգրյալի հաշվառմամբ՝ գտնում ենք, որ նախագիծն ունի լրացուցիչ հիմնավորման կարիք։
	Չի ընդունվել:
Նախագծի ընդունման հիմնավորմամբ ներկայացված են նախագծի ընդունման անհրաժեշտությունը, նպատակը, խնդիրներն ու լուծումները:
Մասնավորապես, հասարակական կազմակերպությունների և  լրատվական գործունեություն իրականացնող իրավաբանական անձանց (անհատ ձեռնարկատեր) կայուն ու շարունակական գործունեությունը կարևոր նշանակություն ունի անկախ քաղաքացիական հասարակության ու ազատ, անկողմնակալ խոսքի զարգացման քաղաքականության տեսանկյունից։
Մյուս կողմից, հասարակական կազմակերպություններին և լրատվական գործունեություն իրականացնող իրավաբանական անձանց (անհատ ձեռնարկատեր) ֆիզիկական անձանց կողմից ֆինանսական աջակցություն տրամադրելու ինստիտուցիոնալ կառուցակարգեր ձևավորված չեն։
Այս առումով, նախագծով առաջարկում է ընդլայնել ֆիզիկական անձանց եկամուտների հայտարարագրման համակարգին զուգահեռ ներդրված՝ սոցիալական ծախսերի շրջանակը և ֆիզիկական անձանց հնարավորություն ընձեռել իրենց եկամտային հարկի գումարներից հատկացումներ կատարել հասարակական կազմակերպություններին, կուսակցություններին և լրատվական գործունեություն իրականացնող իրավաբանական անձանց (անհատ ձեռնարկատեր)։



